Die Alde unn die Junge

Was willschde donn, du alda Knopp,

du hascht kenn Ohnung, alda Tropp,

so soon die Junge zu da Alde

unn dobei wäre se gutt gehalde,

da Alde aach mol zuzuhere,

vielleicht kinnde se doch was lehre.

Doch das iss heit jo nimme in,

in jedem Junge steckt heit drinn,

zu menne er sei Supermann,

aach wenn er iwwerhaupt nix kann,

ongewwe un de Große mache

unn iwwa Alde aach noch lache,

Selbschtiwwerschätzung bis zum Knall,

unn gonz schnell uff die Schniss gefall.

Wie dumm sinn doch die junge Scheissa,

die wäre bessa e bissje leisa,

bishär wars nämlich so im Läwe,

dass aach die Junge älda gäwe.

Unn mim Alder dutt aach Weishät kumme,

das wisse halt noch nit die Junge.

Drum duhn mir denne aach verzeie,

loss doch die Junge nur mol schreie,

die werre schunn von selwert ald

unn honn donn aach ihr Junge bald,

iweer die se sich kinne uffreeche.

Ald werre, ihr Leit, iss doch e Seeche.

Reiner Thiehlen